Urriaren 5a

EH Bildu talde parlamentarioko Bakartxo Ruiz Jaso andreak 10-20-PES-00170 galdera egin du. Hona hemen Hezkuntzako kontseilariak horri buruz jakinarazi beharrekoa:

Gaur egun, 2020/2021 ikasturte honetarako Garraldako Orreagako Ama HLHIP/DBHIra joateko antolatutako garraioa 4 mikrobusekin eta taxi batekin egiten da, 76 ikasle garraiatzeko, eta honela banatzen dira:

|  |  |  |  |  |
| --- | --- | --- | --- | --- |
| Linea zenbakia | Jomugako ikastetxea | Ibilbidea | Aurreikusitako okupazioa | Ibilgailu mota |
| **1301** | GARRALDAKO ORREAGAKO AMA-HLHIP/DBHIa | Hiriberri, Aribe, Aria | 12 | 10 eta 36 eserleku bitarte, mikrobusa |
| **1302** | GARRALDAKO ORREAGAKO AMA-HLHIP/DBHIa | Oroz Betelu, Orbara, Orbaitzeta | 18 | 10 eta 36 eserleku bitarte, mikrobusa |
| **1303** | GARRALDAKO ORREAGAKO AMA-HLHIP/DBHIa | Luzaide, Orreaga, Auritz | 13 | 10 eta 36 eserleku bitarte, mikrobusa |
| **1304** | GARRALDAKO ORREAGAKO AMA-HLHIP/DBHIa | Bizkarreta, Mezkiritz, Aurizberri | 25 | 10 eta 36 eserleku bitarte, mikrobusa |
| **1337** | GARRALDAKO ORREAGAKO AMA-HLHIP/DBHIa | Abaurregaina, Garaioa | 8 | 8 plazako taxia |

Nafarroako eskola-garraioaren antolaketa eta funtzionamendua arautzen duen indarreko araudia Hezkuntzako kontseilariaren azaroaren 13ko 102/2017 Foru Agindua da.

Egungo egoera kontuan hartuta, egin diren galdera zehatzei erantzunen diegu:

**Zergatik kendu da Abaurregaineko taxi-zerbitzua?**

Joan den 2019/2020 ikasturtean kontratatutako zortzi plazako taxiak Abaurregaineko zazpi ikasle eta Garaioako ikasle bat eramaten zituen. Ikastetxeak 2020/2021 ikasturterako bidali zituen aurreikuspenen artean Abaurregaineko sei ikasle eta Garaioako hiru zeuden. Bederatzi ikasle horiek ez ziren taxian sartzen, beraz, gertuko beste ibilbide baten ibilbidea luzatu zen eta ikasle horiek mikrobus bidezko garraio horretan sartu ziren.

289/2020 Ebazpenaren bidez mikrobus-kontratuak berritu eta Hezkuntza Baliabideetako zuzendari nagusiaren abuztuaren 27ko 290/2020 Ebazpenaren bidez taxi-kontratua ezeztatu ondoren, ikastetxeak, irailaren 8an, ikasturtea hasita zegoela, jakinarazi zuen Garaioako ikasle bat bizitokiz aldatua zela eta, beraz, berriz ere Abaurregaineko eta Garaioako zortzi ikasle zirela eraman beharrekoak. Ondorioz, zortzi ikasle horiek eramateko taxia kontratatu zen berriro.

**Baloratu al da Oroz-Betelutik taxi-zerbitzua ezartzeko aukera? Hala baldin bada, zergatik baztertu da aukera hori?**

Oroz-Betelutik bi ikasle daude, eta, Nafarroako Foru Komunitateko Ikastetxe Publikoen Sarea berrantolatzen duen uztailaren 3ko 80/2019 Foru Dekretuaren arabera ezarritako eskola-zonakatzearen aldaketak indarrean jarri denez, lehenengo urtea da garraio antolatuan sartzeko eskubidea dutela.

Hezkuntzako kontseilariaren 102/2017 Foru Aginduak honako hau dio horri buruz: *“garraio kolektiboa oro har antolatu eta kudeatuko da ibilbideak gutxienez lau erabiltzaile baditu”* eta *“garraio kolektiboa antolatzeko egoerarik suertatzen ez bada, Departamentuak zerbitzu hori emanen die foru agindu honen 2. artikuluan aipatu ikasleei, garraiorako banakako laguntzen bidez”.* Beraz, Oroz Beteluko bi ikasle horiei banakako garraio-laguntzak dagozkie.

Hala ere, egoera hori hobetzen saiatzeko eta banakako laguntzak soilik izateko eta ikasle horiei garraio bat emateko, mikrobusaren ibilbideren batean sartzeko aukera aztertu zen, eta horixe da ikasturte honetarako proposatu den aukera. Horretarako, izan ere, Orbaitzetako ibilbidea erabiltzen da, ibilbide horri Oroz Betelun hasiera emanda.

**Zein izanen litzateke Abaurregainetik eta Oroz-Betelutik Garraldara bi taxi-zerbitzuak ezartzearen kostua eta alde ekonomikoa?**

Abaurregaineko taxiak 110 euroko kostua du egunero, ikasturteko 175 egunetan, hau da, 19.250 euroko kostua urtean. Hiriberriko mikrobusa dela-eta planteatu zen ibilbide-aldaketa, Abaurregaineko eta Garaioako ikasleak ere eraman zitzan, egunean 22,63 euroko kostua zuen, eta urteko kostua 3.960,25 eurokoa izanen zen. Beraz, lehendik dagoen mikrobus-ibilbidea handitu beharrean Abaurregainarentzat bakarrik taxi bat kontratatzearen alde ekonomikoa +15.289,75 eurokoa da.

Ez dago Oroz-Betelutik Garraldara doan taxi bat zenbat kostatuko litzatekeen jakiteko eskaintza zuzenik, ez baitago taxilaririk inguru horretan zerbitzu hori egiteko; baina urrutiago dauden beste eremu batzuetatik taxi bat kontratatzearen kalkulua eguneko 150 euro inguru izan daiteke, eta, beraz, urtean 26.250 euro.

**Hezkuntza Departamentuak baloratzen al du hasierako proposamena aldatu eta ikasle horiek beren erreferentziazko ikastetxera taxi bidezko garraioaren bidez irits daitezen laguntzeko aukera?**

Arestian azaldu bezala, Abaurregaineko eta Garaioako ikasleak taxian garraiatzen ari dira irailaren 9tik, eta horrela kontratatuta dago 20/21 ikasturte osorako. Ikasturtean zehar, hasiera batean helbidea Garaioan jakinarazi zuen ikaslea edo ezohiko matrikulazioa duen beste ikasleren bat udalerri horietan apuntatzen bada, dagokion banakako garraio-laguntza izapidetuko zaie, taxia beterik baitago.

Iruñean, 2020ko urriaren 2an

Hezkuntzako kontseilaria: Carlos Gimeno Gurpegui